-Մեր խմբագրութիւնը ունի գրուած եւ չգրուած կանոններ, որոնց ցուցակը շատ լայն է, բոլորը հնարաւոր չէ թուարկել, բայց յատկանշական կանոններէն է, օրինակ, տեղեկատուութիւնը քանի մը տեղէն ստուգելու պայմանը, այսինքն, մենք երբեք մէկ աղբիւրէ առնուած լուր չենք հրապարակեր: Ճիշդ այս պատճառով է, որ ձեռք բերած է Tert.am-ը իր վստահելիութիւնը, ան չի փորձեր երբեք ըլլալ առաջինը այն հարցերուն մէջ, որոնց մէջ այդքան ալ վստահ չէ: Մեր բոլոր լուրերը ստուգուած են զանազան կողմերէ, մենք ապատեղեկատուութիւն երբեք չենք տար: Ու երբ նշեցի, թէ վստահելիութիւնը մեր այցեքարտն է, այդ մէկը առաջին հերթին նաեւ այն պարտադրանքին արդիւնք է, որ մէկ նիւթը քանի մը տեղէն պէտք է ստուգել: Երկրորդ ամենէն կարեւորներէն է, որ Tert.am-ը ըլլայ բազմակողմանի եւ չըլլայ երբեք միտուած որեւէ հատուածի լուսաբանման: Մենք բոլոր կողմերուն խօսելու իրաւունք կու տանք եւ կը փորձենք, ինչպէս արդէն ըսած եմ, ըլլալ բոլորին լրատուամիջոցը: